**VIEŠOSIOS ĮSTAIGOS MOLĖTŲ LIGONINĖS 2019 METŲ**

**VEIKLOS ATASKAITA**

Vadovaujantis Molėtų rajono biudžetinių ir viešųjų įstaigų, kurių savininkė arba dalininkė yra savivaldybė, vadovų (įstaigų veiklos) ataskaitų pateikimo tvarkos aprašo, patvirtinto Molėtų rajono savivaldybės administracijos direktoriaus 2012 m. sausio 12 d. įsakymu Nr. B6 – 34, 2 punktu, kad viešųjų įstaigų vadovas atsiskaito tarybai už savo veiklą, teikiu 2019 – ųjų metų veiklos ataskaitą.

1. **Apie įstaigą**

Viešoji įstaiga Molėtų ligoninė pagal Sveikatos priežiūros įstaigų įstatyme nustatytą nomenklatūrą yra Lietuvos nacionalinės sveikatos sistemos (LNSS) iš Molėtų rajono savivaldybės turto ir lėšų įsteigta viešoji asmens sveikatos priežiūros ne pelno siekianti įstaiga, teikianti asmens sveikatos priežiūros paslaugas pagal sutartis su užsakovais (teritorinėmis ligonių kasomis).

Įstaiga savo veikloje vadovaujasi Lietuvos Respublikos Konstitucija, Civiliniu kodeksu, Sveikatos priežiūros įstaigų, Sveikatos sistemos, Viešųjų įstaigų, Sveikatos draudimo ir kitais įstatymais, Vyriausybės nutarimais, galiojančiais norminiais aktais, steigėjo sprendimais, vadovo įsakymais ir Molėtų rajono savivaldybės tarybos 2015 m. spalio 29 d. sprendimu Nr. B1 – 237 patvirtintais VšĮ Molėtų ligoninės įstatais.

Įstaiga yra juridinis asmuo, ne pelno siekianti viešoji įstaiga, turinti ūkinį, finansinį, organizacinį ir teisinį savarankiškumą, savo antspaudą, savo, sąskaitas bankuose. Įstaigos buveinė yra Graužinių g. 3, Molėtuose. Įstaiga yra ribotos turtinės atsakomybės. Pagal savo prievoles atsako savo turtu. Įstaigos metai sutampa su kalendoriniais metais. Įstaigos veikla neterminuota. Įregistruota juridinių asmenų registre 2009 m. lapkričio 19 d.

Ligoninės **vizija** – saugi, kvalifikuota, moderni, patraukli ligoninė tiek darbuotojams, tiek pacientams, teikianti savalaikes ir kokybiškas planines bei skubias asmens sveikatos priežiūros paslaugas. Saugi ligoninė – saugus pacientas.

**Ligoninės misija –** efektyviai ir racionaliai panaudojant turimus išteklius, bei keliant darbuotojų kvalifikaciją, teikti aukštos kokybės , kvalifikuotas ir saugias asmens sveikatos priežiūros paslaugas, tenkinti pacientų teisėtus poreikius ir lūkesčius gerinant paslaugų kokybę ir prieinamumą.

Pagrindiniai įstaigos veiklos **tikslai**:

1. Sergamumo ir mirtingumo rajone mažinimas, naudojant naujausius mokslo pasiekimus ir technologijas.
2. Kokybiškų sveikatos priežiūros paslaugų teikimo užtikrinimas.
3. Stacionarinių paslaugų apimties mažinimas, plečiant alternatyvias veiklos formas: dienos stacionarą, pacientų stebėjimo priėmimo – skubios pagalbos skyriuje paslaugas, II lygio ambulatorinių paslaugų plėtra.
4. Kelti personalo kvalifikaciją ir profesionalumą.
5. Diegti naujas medicinos ir informacines technologijas.

Įstaigos steigėjas ir vienintelis dalininkas yra Molėtų rajono savivaldybė pagal Molėtų rajono savivaldybės tarybos 2010 m. lapkričio 25 d. sprendimą Nr. B1-212 „Dėl savivaldybės turto investavimo“. Dalininkų kapitalas metų pradžioje sudarė – 57 924 Eur., metų pabaigoje 57 924 Eur . Dalininkų įnašų per finansinius metus nebuvo.

1. **2019 M. SUTEIKTOS SVEIKATOS PRIEŽIŪROS PASLAUGOS**

2019 m. Viešoji įstaiga Molėtų ligoninė teikė antrinio lygio stacionarinės asmens sveikatos priežiūros paslaugas (geriatrijos, vidaus ligų, reanimacijos ir intensyvios terapijos I–I (suaugusiųjų), reanimacijos ir intensyvios terapijos I–II (suaugusiųjų)), antrinio lygio ambulatorines paslaugas (neurologijos, psichiatrijos, kardiologijos, endokrinologijos, pulmonologijos, dermatovenerologijos, oftalmologijos, otorinolarongologijos, ortopedijos ir traumatologijos, fizinės medicinos ir reabilitacijos, anesteziologijos ir reanimatologijos, akušerijos ir ginekologijos, urologijos, chirurgijos, radiologijos, echoskopijos, endoskopijos), pirminio lygio stacionarines asmens sveikatos priežiūros paslaugas (slaugos ir palaikomojo gydymo, paliatyvios pagalbos paslaugas), bendrąsias asmens sveikatos priežiūros paslaugas (dienos chirurgijos, dienos stacionaro), priėmimo – skubios pagalbos ir dantų protezavimo paslaugas Molėtų rajono ir kitiems Lietuvos Respublikos gyventojams.

Įstaiga paslaugas teikė pagal sudarytas asmens sveikatos priežiūros paslaugų teikimo ir apmokėjimo iš privalomojo sveikatos draudimo fondo biudžeto (PSDF) sutartis su Panevėžio, Vilniaus, Klaipėdos, Kauno, Šiaulių teritorinėmis ligonių kasomis.

2019 metais suteikėme asmens sveikatos priežiūros paslaugų, apmokamų iš PSDF (eurais):

1. Ambulatorinės specializuotos asmens sveikatos priežiūros paslaugos – 655 968
2. Dienos stacionaro paslaugos – 17 766
3. Dienos chirurgijos paslaugos – 6 165
4. Ambulatorinės chirurgijos paslaugos – 4 690
5. Skubiosios medicinos pagalbos paslaugos – 55 315
6. Stebėjimo paslaugos – 172 148
7. Stacionarinės asmens sveikatos priežiūros paslaugos – 731 909
8. Slaugos ir palaikomojo gydymo paslaugos – 479 222
9. Paliatyviosios pagalbos paslaugos – 52 031
10. Dantų protezavimo paslaugos – 41 027
11. Sveikatos programoms ir kitoms sveikatos draudimo išlaidoms – 3 594
12. Medicininei reabilitacijai ir sanatoriniam gydymui – 2 159.

**Iš viso suteikta paslaugų iš PSDF biudžeto – 2 221 994 Eur.**

2019 m. asmens sveikatos priežiūros paslaugų finansuojamų iš PSDF biudžeto suteikta 314 151 Eur daugiau negu 2018 m.

Viešoji įstaiga Molėtų ligoninė 2019 m. suteikė reglamentuotų mokamų asmens sveikatos priežiūros paslaugų už 118 527 Eur, iš kurių didžiausią dalį mokamų paslaugų sudaro Slaugos ir palaikomojo gydymo skyriaus paslaugos – 71 560 Eur , Dantų protezavimo paslaugos – 23 776 Eur. Kitas mokamas paslaugas sudaro: radiologo paslaugos, priėmimo – skubios pagalbos skyriaus mokamos paslaugos, fizinės medicinos ir reabilitacijos teikiamos skyriaus paslaugos, gydytojų specialistų konsultacinės paslaugos, profilaktinių tikrinimų paslaugos ir kitos mokamos paslaugos.

1. **VYKDYTI PROJEKTAI**

2019 m. buvo įvykdytas „Visuomenės sveikatos rėmimo programa“, kur buvo įsisavinta 4 000 Eur. Lėšos buvo panaudotos Konsultacijų poliklinikos oftalmologo kabineto įrangai įsigyti.

Projektas „Studentų praktinis mokymas įgyjant praktinius įgūdžius“, kur įsisavinta 131 Eur. Lėšos panaudotos studentų praktinio mokymo įgūdžių įgijimui.

1. **KIEKYBINIAI VEIKLOS VERTINIMO REZULTATAI**

**V.I. Finansinis įstaigos veiklos rezultatas.**

Viešosios įstaigos Molėtų ligoninės 2019 metų finansinis veiklos rezultatas teigiamas 120 843 Eur.

**IV.II. Įstaigos sąnaudų darbo užmokesčio dalis.**

Viešosios įstaigos Molėtų ligoninės 2019 metams nustatytas darbo užmokesčio su valstybinio socialinio draudimo įmokomis fondas 85% nuo bendrų pajamų. Faktiškai darbo užmokesčio ir socialinio draudimo įmokos sudaro 78%.

**IV.III. Įstaigos valdymo išlaidos.**

Remiantis viešosios įstaigos Molėtų ligoninės įstatais valdymo organas yra administracija. Jos darbo užmokesčio fondas sudaro 3,54 % visų darbo užmokesčio ir socialinio draudimo išlaidų. Kolegialių organų nariams darbo užmokestis nemokamas. Išmokų su viešosios įstaigos dalininkais susijusiems asmenims, nurodytais Lietuvos Respublikos viešųjų įstaigų įstatymo 3 straipsnio 3 dalyje, nebuvo.

**IV.IV. Papildomų finansavimo šaltinių pritraukimas.**

Viešoji įstaiga Molėtų ligoninė per ataskaitinį laikotarpį gavo iš Valstybinės mokesčių inspekcijos prie LR FM 2 proc. paramą – 240,96 Eur. Paramos lėšos per ataskaitinį laikotarpį nepanaudotos.

Iš Užimtumo tarnybos prie LR socialinės apsaugos ir darbo ministerijos pagal pasirašytas subsidijavimo sutartis už įdarbintus darbuotojus gauta 4 130,08 Eur. Lėšos panaudotos dalies darbo užmokesčio ir socialinio draudimo įmokoms padengti.

Pagal įstaigos prašymus iš juridinių asmenų (UAB Limedika, UAB Bankroto administravimo ir teisinių paslaugų biuras) gauta 1 200 Eur. Lėšos panaudotos inventoriaus atsinaujinimui. Taip pat gauta neatlygintinai turto iš UAB Berlin Cheme Menarini Baltic, Užkrečiamųjų ligų ir AIDS centro, Valstybinės ligonių kasos prie SAM ir kita (medikamentai, vakcina) už 6 516,70 Eur. Turtas panaudotos įstaigos sveikatos priežiūros veiklai užtikrinti.

1. **KOKYBINIAI RODIKLIAI**

**V.I. Pacientų pasitenkinimo lygis bei pacientų skundų tendencijos.**

Viešoji įstaiga Molėtų ligoninė per 2019 m. gavo vieną skundą dėl teikiamų paslaugų kokybės. Skundas nepasitvirtino.

Atlikta pacientų anoniminė apklausa dėl pasitenkinimo lygio, teikiant jiems paslaugas 2019 m. Geriatrijos ir vidaus ligų skyriuje bei Slaugos ir palaikomojo gydymo skyriuje apklausta 353 pacientai. Apklausos duomenys rodo, kad 2019 metais pasitenkinimo lygis pasiekė 0,991, tai sudarė 99,1%. Pacientų pasitenkinimas įstaigos teikiamomis paslaugomis išliko panašus, kaip 2018 m.

**V.II. Kokybės vadybos sistemos diegimas ir vystymo laipsnis**.

Ligoninėje nuo 2010 metų diegiama kokybės vadybos sistema, yra patvirtintas kokybės vadybos procedūrų kompleksas ir gydymo metodikos. Išplėtėme nepageidaujamųjų įvykių registravimą susietą su pacientų priežiūra, pacientų elgesiu, registruojame neatitiktis, nustatytoms neatitiktims taikome koreagavimo veiksmus ir prevencines priemones. Informaciją apie nepageidaujamus įvykius pradėjome teikti Higienos institutui.

Peržiūrėtos kokybės vadybos procedūros ir atlikti keitimai atsižvelgiant į pasikeitusius teisės aktus. Papildyta medicininių dokumentų pildymo tvarka. Vidaus medicininio audito grupė atliko padalinių auditavimą pagal kokybės vadybos procedūrų reikalavimus.

**V.III. Darbuotojų kaitos įstaigoje rodiklis.**

Viešoje įstaigoje Molėtų ligoninėje darbuotojų 2019 m. sausio 1 d. buvo 172, iš jų: 64 gydytojų, 52 slaugytojos, 56 kitas medicinos ir aptarnaujantis personalas. Per 2019 metus atleista 19 darbuotojų: 16 gydytojų, 3 kitų pareigybių darbuotojai. Į darbą priimta 24 darbuotojų: 14 gydytojų, 2 slaugytojai, 8 kito medicinos ir aptarnaujančio personalo darbuotojai. Darbuotojų skaičius 2019 m. gruodžio 31 d. yra 180, iš jų: 66 gydytojai, 54 slaugytojos, 60 kitas medicinos ir aptarnaujantis personalas.

**V.IV. Prioritetinių paslaugų dinamika.**

Bendras prioritetinių paslaugų kiekis 2019 m. lyginant su 2018 m., padidėjo. Labiausiai išaugo Dienos stacionaro paslaugų teikimas. Lyginant su 2018 m. Dienos stacionaro paslaugų suteikta 673 daugiau. Stebėjimo paslaugų kiekis žymiau nepasikeitė, priėmimo – skubios pagalbos paslaugų 2019 m. padaugėjo 274 paslaugom. Išaugo ambulatorinės chirurgijos paslaugų skaičius, ambulatorinių konsultacijų, ypač išplėstinių konsultacijų skaičius. Nuo 2019 m. spalio mėn. pradėta teikti Ambulatorinė reabilitacija II. Teiktos paslaugos pacientams su judamojo atramos aparato pažeidimais.

**V.V. Informacinių technologijų diegimas ir vystymo lygis.**

Darbo sąlygų pagerinimui 2019 metais buvo įsigyta 14 stacionarių kompiuterių. Jų dėka  kompiuterizuotos 8 darbo vietos bei naujais pakeisti 6 susidėvėję įstaigos kompiuteriai.

**V.VI. Įstaigoje taikomų kovos su korupcija priemonių vykdymas. Darbuotojų profesionalumo didinimas.**

Įstaigoje dirbantys medikai kasmet privalo kelti savo kvalifikaciją įvairiuose tobulinimosi kursuose ir kas 5 metus Valstybinei akreditavimo sveikatos priežiūros veiklai tarnybai prie Sveikatos pasaugos ministerijos pateiktus dokumentus, įrodančius kvalifikacijos tobulinimą.

1. **PAJAMŲ IR SĄNAUDŲ STRUKTŪRA 2019 M.**

Viešosios įstaigos Molėtų ligoninės pajamos iš viso per 2019 metus sudarė 2 345 702 Eur.

Didžiausią įstaigos pajamų dalį už suteiktas asmens sveikatos priežiūros paslaugas sudaro pajamos iš PSDF biudžeto, iš kurių didžiausią pajamų dalį t. y. 2 081 783 Eur sudaro pajamos per Panevėžio teritorines ligonių kasas.

Viešosios įstaigos Molėtų ligoninės pajamų struktūra 2017 – 2019 m.

1 diagrama

Viešosios įstaigos Molėtų ligoninės sąnaudos iš viso per 2019 metus sudarė 2 224 860 Eur.

2 diagrama

Didžiausią sąnaudų dalį 83 % pagrindinės veiklos sąnaudų sudaro darbo užmokesčio ir socialinio draudimo sąnaudos. Medikamentai ir medicinos reikmenys sudaro 6,6 % visų pagrindinės

veiklos sąnaudų.

1. **VEIKLOS RODIKLIAI**

**GERIATRIJOS IR VIDAUS LIGŲ SKYRIUS**

Geriatrijos ir vidaus ligų skyriuje nuo 2016-06-15 yra 32 lovos, iš jų geriatrijos – 20, vidaus ligų – 7, reanimacijos ir intensyvios terapijos – 3, dienos chirurgijos – 2 lovos. Skyriuje tiriami ir gydomi pacientai, sergantys įvairiomis vidaus ir nervų sistemos ligomis. Tai – kvėpavimo sistemos, virškinamojo trakto, širdies – kraujagyslių, jungiamojo audinio ir skeleto – raumenų sistemos, endokrininės, inkstų, stuburo ir periferinės nervų sistemos, galvos bei nugaros smegenų kraujagyslių ligos, Parkinsono liga, išsėtinė sklerozė, epilepsija, galvos skausminiai sindromai, vestibulinės funkcijos sutrikimai, galvos ir nugaros smegenų traumos, anemijos, vis didėjantys onkologinių susirgimų skaičiai ir kt.

Geriatrijos ir vidaus ligų skyriuje 2019 metais gydėsi 828 ligoniai, 92 ligoniais mažiau, nei 2018 metais. Lovadienių skaičius sumažėjo nuo 6686 (2018 m.) iki 6180 (2019m.). Vidutinis gulėjimo laikas sutrumpėjo iki 7,16 dienų, lyginant su 2018 m. – 8,16 dienų. Mirtingumas, lyginant su praeitais metais, be ženklios dinamikos.

3 diagrama

Ligonių skaičius nežymiai mažėja, tačiau ženkliai trumpėja vidutinis gulėjimo laikas.

Analizuojant ligonių patekimą ir Geriatrijos vidaus ligų skyrių, panašūs srautai stebimi pacientų, atvežtų GMP ir atvykusių pačių. Kiek mažiau stacionarizuotų su PSPC siuntimais. Mažiausią dalį sudaro pacientai, perkelti iš kitų įstaigų.

Tarp stacionarizuotų pacientų vyraują širdies ir kraujagyslių ligos, mažiau ligonių sergančiųjų kvėpavimo ligomis. Mažiausias kiekis gydytas dėl smegenų kraujotakos sutrikimų ir periferinių nervų ligų. Išlieka sezoniškumas sergant lėtinėmis plaučių ligomis – sergamumas didėja šaltuoju metų laiku. Didėja sunkių onkologinių ligonių skaičius, atliekamų kraujo komponentų transfuzijų skaičius išlieka panašus, lyginant su 2018 m. - 100 ligonių atliktos 197 transfuzijos.

4 diagrama

**Intensyviosios terapijos palatoje** visą parą teikiama intensyvios terapijos ir reanimacinė pagalba. Intensyvioje terapijos palatoje (toliau ITP) gydomi sunkiausi, sudėtingiausi pagal esamą būklę ir ūmių nestabilių gyvybinių funkcijų pacientai. 2019 m. ITP gydyta 262 pacientai, tai 118 pacientų daugiau lyginant su 2018 m. Iš jų, 139 ligoniams teikta stebėjimo paslauga intensyvios terapijos palatoje. Intensyvios terapijos palatoje šiuo metu dirba 9 gydytojai budėjimo grafiku.

5 diagrama

Lyginant su 2018 m. ligonių skaičius ITP ženkliai išaugo.

ITP gydomų pacientų, sergančių ūminiu miokardo infarktu skaičius sumažėjo. 2018 m. gydyti 20 ligoniai sergantys ūminiu miokardo infarktu, 2 iš jų atlikta trombolizė. 2019 m. dėl ūmaus miokardo infarkto gydyta 12 ligonių, trombolizių neatlikta. 8 ligonių perkelti į VULSK kardiologinės reanimacijos skyrių, tolimesniam intervenciniam gydymui. Ligonių, sergančių miokardo infarktu mažėjimas, siejamas su specializuotų paslaugų centralizavimu.

Teikiamos kokybiškos paslaugos išlaikant kiek sumažėjusį ligonių skaičių, trumpesnius lovadienius, gydomi sunkesni pacientai.

**Dienos chirurgijos poskyryje** operuojami ir tiriami ligoniai, jiems atliekamos bendrinė anestezijos. Per 2019 m. atlikta 20 operacijų ir 152 kolonoskopijos, 2 sigmoidoskopijos. Atlikta 57 biopsijos.

6 diagrama

Dienos chirurgijos poskyryje atliekamos operacijos:

* Pirmos grupės – odos ir poodžio folikulinių cistų šalinimas, odos navikų šalinimas, įaugusio nago rezekcija ar jo šalinimas.
* Antros grupės – ganglionų, svetimkūnių ir minkštųjų audinių šalinimas.
* Trečios grupės – tai metalo konstrukcijų šalinimas po anksčiau atliktų traumatologinių – ortopedinių operacijų, riešo kanalo atlaisvinimo operacijos, burzų šalinimas, fibromatozių šalinimas, endoskopinės ir transanalinės polipektomijos (storosios (gaubtinės) ir išangės kanalo gerybinis navikas, skrandžio polipas).
* Ketvirtos grupės – pilonidinės cistos pašalinimo operacijos, sausgyslių operacijos, nekrektomija.

7 diagrama

I grupės operacijų buvo atlikta per 2019 m. – 7, II grupės – 3, III grupės – 10 , iš jų 8 kolonoskopijų su polipektomija, IV grupės – 0.

Išlieka nedidelis operacijų skaičius, nepakankama ligonių atranka pirminiame lygyje, per mažai ligonių operaciniam gydymui atsiunčiama iš PSPC. Esame pajėgūs atlikti žymiai daugiau operacijų.

**SLAUGOS IR PALAIKOMOJO GYDYMO SKYRIUS**

Slaugos ir palaikomojo gydymo skyriuje yra 60 lovų. Skyriuje yra teikiamos gydymo, slaugos ir kitos minimalios sveikatos būklės palaikymo paslaugos bet kurio amžiaus žmonėms, sergantiems lėtinėmis ligomis, neįgaliesiems bei pacientams, kuriems yra aiški diagnozė ir nereikalingas aktyvus gydymas, paliatyvioji paslauga suaugusiems, papildomas ištyrimas bei kontraindikuotina medicininė reabilitacija. Ligoniai hospitalizuojami planine tvarka su šeimos gydytojų ar gydytojų specialistų siuntimais. Taip pat į skyrių stacionarizuojami ligoniai po gydymo aukštesnio lygio stacionare, kai dar reikia tolimesnio palaikomojo gydymo ar slaugos. Besigydantiems ligoniams yra nemokama nuolatinės slaugos ar nuolatinės priežiūros tikslinė kompensacija.

8 diagrama

Per 2019 metus Slaugos ir palaikomojo gydymo skyriuje gulėjusių ligonių skaičius mažesnis nei 2018 metais. Iš jų mirė 47 ligoniai, kurių mirtys dėsningos, ligoniai senyvo amžiaus, sunkūs (sergantys onkologinėmis ligomis, lėtinėmis ligomis).

Išlieka tendencija, kad šaltuoju metų laiku padaugėja sunkiomis terapinėmis ligomis sergančių žmonių skaičius, padažnėja ligonių po lūžimų, nušalimų, amputacijų, komplikacijų po gripo ir kitų, kuriems reikalinga tęsti palaikomąjį gydymą ir slaugą po aktyvaus gydymo. Todėl šiuo metų laiku turimų 60 Slaugos ir palaikomojo gydymo lovų nepakanka, turime papildomų 20 lovų, tačiau sausio ir vasario mėnesiais ir jų nepakanka. Daugėja ligonių sergančių demensija, kurių nenori ar negali prižiūrėti artimieji namuose, todėl mūsų teikiamomis paslaugomis vis daugiau naudojasi ir kitų rajonų gyventojai. Pavasario ir vasaros laikotarpiu skyriuje pacientų sumažėja. Paliatyviosos pagalbos paslauga pasinaudojo 16 ligonių. Daugiau atsiranda pacientų norinčių pasinaudoti mokamomis paslaugos. Mokamomis paslaugomis (išnaudojus 120 d. metuose, kurios apmokamos PSDF lėšoms) pasinaudojo 35 pacientai.

9 diagrama

2019 m. vaikštančių ir save apsitarnaujančių gulėjo 100 pacientų. Negalinčių savęs apsitarnauti, kuriems reikalinga slauga – 164 pacientai. Daugiau nei pusė slaugomų ir gydomų ligonių yra save sunkiai apsitarnaujantys, onkologinėmis ligomis sergantys (22 onkologiniai pacientai, kuriems reikėjo narkotinių medikamentų) , nuolatinės priežiūros reikalaujantys pacientai.

10 diagrama

**KONSULTACIJŲ POLIKLINIKA**

Konsultacinėje poliklinikoje teikiamos II lygio konsultacinės paslaugos. Konsultacijų poliklinikoje dirba gydytojai: pulmonologas, endokrinologas, chirurgas, kardiologas, neurologas, otorinolaringologas, urologas, radiologas, oftalmologas, echoskopuotojas, endoskopuotojas, dermatovenerologas, akušeris – ginekologas, reabilitologas, psichiatras ir kiti specialistai.

11 diagrama

Per 2019 m. buvo suteiktos 39233 ambulatorinės specializuotos paslaugos, iš jų atlikta 33764 konsultacijos. Lyginant su 2018 m. konsultacijų padidėjo skaičius 2258. Ambulatorinių gydytojų konsultacijų atlikta 24569, o gydytojų specialistų konsultacijų, kai atliekami diagnostiniai ir (ar) gydomieji veiksmai (išplėstinės konsultacijos) atlikta 9195. Gydytojų specialistų konsultacijų skaičius sumažėjo nežymiai, o išplėstinių konsultacijų skaičius padidėjo 2264.

12 diagrama

13 diagrama

VEM, Holteris, EKG, AKS paros matavimas – 2419, iš jų 525 ambulatoriniai.

14 diagrama

Padidėjo pulmonologo, dermatovenerologo, akušerio ginekologo, otorinolaringologo, echoskopuotojo, kardiologo, fizinės medicinos ir reabilitacijos gydytojo, endokrinologo, urologo, radiologo konsultacijų skaičius. Sumažėjo neurologo, traumatologo, chirurgo, oftalmologo, psichiatro konsultacijų skaičius. Ryškiai padidėjo ginekologonių, endokrinologinių, vidaus organų, širdies ultragarsinių tyrimų skaičius. Nuo 2019 m. pabaigos pradėjome teikti Ambulatorinę reabilitaciją II esant judamojo – atramos aparato pažeidimui. Reabilitacijos trukmė – 14 dienų. Ambulatorinė reabilitacija II taikyta pacientams po kaulų lūžimo.

Per 852 m. atlikta 12 219 rentgenologinių tyrimai. Lyginant su 2018 m. sumažėjo 617 tyrimais. Atlikta 915 VEFGDS, 2 ligoniams sustabdytas kraujavimas, atlikta 31 biopsijos VEFGDS metu, ureazės tyrimai 169 ligoniams.

15 diagrama

Per 2019 m. suteikta 115 ambulatorinės chirurgijos paslaugos. Iš jų I grupės atlikta 58 operacija, II grupės – 51 operacija, III grupės – 6 operacijos.

2019 m. toliau buvo vykdoma prevencinės storosios žarnos vėžio ankstyvosios diagnostikos asmenims nuo 50 iki 74 metų amžiaus programos paslaugos. Per metus atlikta pagal programą 58 kolonoskopijos, o iš viso atlikta 154 kolonoskopijos, jų metu paimta 57 biopsijos. Lyginant su 2018 m. kolonoskopijų atlikta daugiau, tačiau išlieka nepakankama ligonių atranka PSPC.

Labai išaugo Dienos stacionaro paslaugos per ataskaitinį laikotarpį. Per 2019 m. šių paslaugų suteikta 1089, t. y. 2 kartais daugiau nei 2018 m.

16 diagrama

**FIZINĖS MEDICINOS IR REABILITACIJOS SKYRIUS**

Fizinės medicinos ir reabilitacijos skyriuje (toliau – FMR skyrius) atliktų konsultacijų skaičius tiek ambulatorinių, tiek stacionarinių sumažėjo lyginant su 2018 m., nors ir nuo 2018 m., nes nuo sausio mėn. skyriuje dirbo fizinės medicinos ir reabilitacijos gydytojas 0,25 etato darbo krūviu. Nuo spalio mėn. įsidarbinus naujai fizinės medicinos ir reabilitacijos gydytojai 1,00 etato darbo krūviu, ženkliai padaugėjo konsultacijų ir atliekamų procedūrų skaičius. Lyginant su 2018 m. atliktų procedūrų skaičius padidėjo net 6474.

2019 m. skyriuje buvo įrengtas hidroterapijos kabinetas su perline ir hidromasažine voniomis. Tai pat pradėjo veikti haloterapijos kambarys. Ryšium su tuo, į skyrių buvo priimti bei perkelti iš kitų skyrių 5 darbuotojai, todėl išaugo skyriaus išlaidos. Žymiai padaugėjo atliekamų mokamų procedūrų skaičius. 2018 m. jų buvo 92, o per ataskaitinį laikotarpį – 2188 procedūros. FMR skyriaus pajamos išaugo, tačiau padidėjo ir skyriaus išlaidos, todėl metinis rezultatas išlieka neigiamas.

17 diagrama 18 diagrama

**PRIĖMIMO – SKUBIOS PAGALBOS SKYRIUS**

Priėmimo – skubios pagalbos skyrius įsikūręs ligoninės pirmame aukšte. Dislokacija patogi ligoniams, kurie kreipiasi patys arba atvyksta su GMP. Skyriuje yra visos būtinos patalpos ligonių aptarnavimui (ligonių apžiūros kabinetas, laukiamasis, budinčių gydytojų, slaugytojų kabinetai, sanitarinės patalpos, 3 – jų lovų stebėjimo palata). Priėmimo – skubios pagalbos skyriuje 2019 m. dirbo 50 darbuotojų. Skyriaus vedėjas – 1. Vyr. slaugytoja – slaugos administratorė – 1, bendrosios praktikos slaugytojos – 7, slaugytojos padėjėjos – 5. Pagalbą dienos metu teikė: 3 terapinio profilio gydytojai, 2 neurologai, 2 chirurgai. Budėjimo metu: 11 terapinio pobūdžio gydytojų ir 18 chirurginio profilio.

19 diagrama

Bendras aptarnaujamų pacientų skaičius 2019 metais didėjo lyginant su 2018 ir 2017 metais. Stebimas pacientų skaičiaus padidėjimas pavasario - vasaros mėnesiais. Per 2019 metus iš viso aptarnauta 6214 pacientai (5% daugiau nei 2018 metais). Lyginant 2019 metus su 2018 metais terapinių ir chirurginių ligonių skaičius padidėjo – terapinių aptarnauta 218, chirurginių – 39 pacientais daugiau.

20 diagrama

Hospitalizuotų bei Priėmimo – skubios pagalbos skyriaus stebimų ligonių skaičius išlieka panašus. 2019 m. stacionarizuoti ligoniai – 1152, tai yra 12 pacientų daugiau nei 2018 metais.

21 diagrama

Pacientų, atvežtų GMP į Priėmimo – skubios pagalbos skyrių, kurie po apžiūros yra nukreipiami į kitų ligoninių stacionarus, skaičius per 2019 metus sumažėjo. Viso 2018 m. į kitus stacionarus buvo nukreipti 516 pacientai, o 2019 metais 342, t.y. 174 pacientais mažiau. 2018 metais išsiųsta apie 8,6 % visų besikreipiančių, o 2019 metais apie 5,5 %.

22 diagrama

Lyginat 2019 metus su 2018 metais stebėjimo paslaugų teikimas išlieka panašus. 2019 metais stebimų pacientų skaičius – 1881.

Apibendrinant, Priėmimo – skubios pagalbos skyriaus tikslai dalinai įgyvendinti: atliktų stebėjimo paslaugų rodikliai išlieka dideli; išsiųstųjų į kitas įstaigas procentinis skaičius mažėja – išsiunčiami pacientai, kurie neatitinka mūsų ligoninės profilio.

**Viešosios įstaigos Molėtų ligoninės skyrių SUTEIKTŲ PASLAUGŲ pajamos per 2017 – 2019 metus**

23 diagrama

Didžiausios pajamos už suteiktas asmens sveikatos priežiūros paslaugas ataskaitiniais laikotarpiais gaunamos už Geriatrijos ir vidaus ligų skyriaus teikiamas paslaugas. 2019 m. skyrių pajamos didėjo lyginant su praėjusiu metų laikotarpiu.

**Viešosios įstaigos Molėtų ligoninės skyrių sąnaudos per**

**2017 – 2019 metus**

24 diagrama

2019 m. skyrų sąnaudos proporcingai kito, tam didžiausią įtaką turėjo darbo užmokesčio ir socialinio draudimo sąnaudų didėjimas ir resursų perskirstymas.

1. **ŽMOGIŠKIEJI IŠTEKLIAI**

2019 metais įstaigos vidutinis dirbančiųjų skaičius 172, vidutinis metinis darbo užmokestis dirbančiajam 863 Eur./mėn., lyginant su 2018 m. vidutiniškai didėjo apie 242 Eur. Vidutinis darbo užmokestis gydytojo etato - 1994 Eur/mėn. (vidutiniškai etatui didėjo 521 Eur.), slaugytojo etato - 916 Eur/mėn. (vidutiniškai etatui didėjo 274 Eur.).

1. **VALDYMO SĄNAUDOS**

Per ataskaitinį laikotarpį esminių pokyčių valdymo sąnaudose neįvyko. Bendros darbo užmokesčio ir socialinio draudimo valdymo sąnaudos 2019 metais sudarė 78 704 Eur.

1. **ILGALAIKIO TURTO ĮSIGIJIMAS**

Viešoji įstaiga Molėtų ligoninė per 2019 metus įsigijo ilgalaikio materialiojo turto už 7 396 Eur., iš jų paramos lėšomis iš Molėtų rajono savivaldybės administracijos biudžeto pagal programą už 3 866 Eur.

Per ataskaitinius finansinius metus įsigyto ilgalaikio materialaus turto neperleido.

.

1. **Ligoninės tikslai 2020 metams**
2. Plėtoti prioritetinių paslaugų spektrą.
3. Didinti paliatyviosios pgalbos bei ambulatorines asmens sveikatos priežiūros paslaugų apimtis.
4. Didinti mokamų slaugos ir palaikomojo gydymo paslaugų apimtis.
5. Išlaikyti antrinio lygio stacionarines sveikatos priežiūros paslaugas.
6. Tęsti personalo kaitą ieškant aukštos kvalifikacijos ir kompetencijos specialistų.
7. Sėkmingai dalyvauti ES projekte „Sveiko senėjimo paslaugų kokybės gerinimas“.
8. Tęsti pagal galimybes likusių patalpų pritaikymą ambulatorinėms fizinės medicinos ir reabilitacijos ir ambulatorinės geriatrijos paslaugoms tekti.
9. Išlaikyti antrinio lygio stacionarines sveikatos priežiūros paslaugas.

Direktorius Vaidotas Grigas